“મારે ખાસ કંઈ કામ ન હતું.” માથું ધુણાવતાં પાછા આવી રહેલા ચોકીદારને એણે કહ્યું. એ વાત બદલીને છટકવા માગતી હતી, પરંતુ પોલિશ ચોકિદારે તેની સાથે ખોટું બોલવાની તસ્દી પણ ન લીધી. “એમણે તને મળવાની ના પાડી છે.” એણે કહ્યું. સામેથી ફેક્ટરીના મેદાનમાં આવી રહેલી બીએમડબલ્યુનું હૂડ રેજિનાને દેખાયું. “ચોક્કસ એ ગાડી હેર શિન્ડલરની જ હોવી જોઈએ.” શિન્ડલર ગાડીમાં જ બેઠો હતો. પરંતુ જેને પગમાં પહેરવાનાં મોજાં પણ પોસાતા ન હોય, તેને માટે ઓસ્કરને મળવું શક્ય જ ન હતું! ડરની મારી એ ધ્રૂજતી-ધ્રૂજતી પોતાની ઝૂંપડીમાં જઈને છૂપાઈ ગઈ. જે વાત કોઈની સાથે કરવાની કલ્પના માત્રથી ઊંઘમાં પણ એ થથરી જતી હતી, આજે એ વાતની કબૂલાત હેર શિન્ડલર પાસે કરતાં-કરતાં એ સહેજમાં બચી ગઈ હતી!